**PTUJSKI GIMNAZIJCI NA FESTIVALU PANTOMIMES V FRANCIJI**

**Francosko gledališče Gimnazije Ptuj je bilo izbrano, da zastopa Slovenijo na mednarodnem festivalu šolskih gledaliških skupin Pantomimes v majhnem mestu Orthez na jugozahodu Francije. Pod vodstvom mentorice Mary Ellen Ramasimanaan Virtič je skupina sedmih dijakov nastopila z igro Davida Lescota »Européenne«.**

Od 11. do 18. maja je na jugozahodu Francije, v majhnem mestu Orthez, potekal festival gledaliških skupin, na katerem smo razen Špancev, Rusov, Srbov, Litvancev, Latvijcev, Tunizijcev, Egipčanov in Madžarov sodelovali tudi mi, dijaki Gimnazije Ptuj. Mihaela Stočko, Rebeka Filipič, Nuša Muršič, Nina Kozoderc, Nika Kozoderc, Špela Vučak in Tomi Petek obiskujemo razen pouka francoščine tudi francosko gledališče, ki ga že tri leta vodi prof. francoščine Mary Ellen Ramasimanana Virtič. Omenjeno obšolsko dejavnost smo si izbrali, ker preko gledaliških del francoskih avtorjev na netipičen način dobivamo vpogled v francosko kulturo in humor, izpopolnjujemo izgovarjavo francoščine in nenehno bogatimo svoj besednjak z novimi besedami, stavki, frazemi, katerim smo izpostavljeni v besedilih omenjenih iger in si jih nezavedno del tudi zapomnimo. Prav tako pa dobivamo tudi neprecenljive izkušnje nastopanja, premagovanja stresa in treme, iznajdljivosti in seveda poosebljanja in vdihovanja duše v lik, ki ga igramo ter s tem povezano svobodno izražanje samega sebe in pričaranje različne palete čustev na obraze gledalcev.

Zatorej je logično sklepati, da smo bili izredno navdušeni in ponosni, ko smo izvedeli, da bo prav naša skupina izmed vseh prijavljenih dobila priložnost zastopati Slovenijo na dotičnem festivalu. Skoraj vsak večer sta se zvrstili predstavi dveh držav in tako kot smo si narodi med seboj različni, tako so bile tudi igre izjemno raznovrstne in pestre, videli smo od komedij in ljubezenskih zgodb do zgodb s pridihom nenavadnosti in otožnosti. Prav vsaka pa je doprinesla k oblikovanju svojstvenega sveta doživetij.

Festival pa je zraven tega kot zbirališče mladih iz Evrope in severne Afrike nudil tudi izvrstne možnosti navezovanja stikov in izmenjave informacij o naših rodnih deželah, ki pa ni potekalo samo abstraktno, preko besed, ampak tudi preko nacionalnih plesov in pokušine tradicionalnih jedi.

Obzorja pa si nismo širili samo na tem področju, ampak tudi pri govorjeni francoščini. Kljub komaj tretjemu letu učenja, smo prebili led in klepetali z družinami, pri katerih smo bivali, in z ostalimi sodelujočimi na festivalu skoraj izključno v francoščini ter tako pilili in izpopolnjevali znanje tega prefinjenega romanskega jezika. Verjamem, da nam bo to dalo veliko prednosti v prihodnosti pri učenju in pripomoglo k večji samozavesti glede našega, že kar bogatega, znanja francoščine, kar nam nekoč morda lahko odpre marsikatera vrata in morda celo začrta poklicno pot.

Prepričana sem, da se bomo te izkušnje vedno spominjali kot zelo prijetne in vznemirljive ter tudi koristne in poučne dogodivščine. Zatorej tudi srčno upamo, da ta festival ni bil naš zadnji in, da se v prihodnje udeležimo še kakšnega, morda tokrat v drugem delu Francije, da lahko v polnem zamahu spoznamo še njeno raznolikost!

Nuša Muršič, 3. A

Gimnazija Ptuj

Junij 2015